Storbåten

Storbåten (opprinnelig Storbaaten) er ei barnebok av Olav Duun, utgitt i 1912, med undertittelen eller sjangerbenevnelsen «en barnefortælling» 

Det var den første av de to barnebøkene til Duun, fulgt av Sommer-eventyr (1913). Begge barnebøkene ble først utgitt på riksmål på Aschehoug (ikke på Duuns faste forlag Norli), med forfatternavnet Ole Raabye. Duun hadde i ungdommen brukt navnet Ole Julius Raabye. Boka kom i nynorsk utgave i 1935, og i nye utgaver i 1963 og 1976.

Innhold 
Handlingen er lagt til en slags småby på Namdalskysten, kalt Marsund. De tre hovedpersonene er barn i 12-13 års-alderen: Sigurd, Ingolf og Gunnhild. Ingolf er enebarn og doktorsønn, guttejenta Gunnhild er datter av telegrafbestyreren, mens Sigurd er en farløs fattiggutt som kan minne om flere av Duuns barneskildringer. Ingolf er skoleflink, mens Sigurd er dyktig på sjøen og i praktiske spørsmål. Sigurd er den mest interessante av de tre, med størst spennvidde i personligheten. Bakteppet for handlingen er klasseforskjellene, og barnas ubehag ved steforeldre - både hos Gunnhild som har ei stemor og hos Sigurd som er i ferd med å få en stefar. 

«Storbåten» i tittelen er en strandet seksbøring som de tre barna sammen bruker som et «hovedkvarter» og som utgangspunkt for rollelek som «røvere». I et av bokas mest dramatiske kapitler driver storbåten på havet ei stormnatt. De to guttene er ombord, og må berge seg gjennom uværet inntil de strander på ei lita øy. Etterpå er guttene sammen om å berge et skip som har blitt forlatt i stormen. Etter denne redningsdåden blir guttene regnet som helter, men vennskapet kjølner og de glir fra hverandre.

Oppbruddet fra barndommen og utviklinga av forholdet mellom de tre barna er bokas hovedtema; «fra et spontant, naturlig forhold mellom barn, gjennom en modningsprosess og mot en oppløsning til slutt». Gunnhilds sosialisering fra «guttejente» til en mer sosialt akseptabel ungpike-rolle er en del av dette.

Referanser 

Norske barnebøker
Bøker fra 1912